ત્રીજી ઘટનામાં 30 જૂન 1998ના રોજ તેલના ભાવ વધારાના મુદ્દે કોંગ્રેસે વિધાનસભામાં સૂત્રોચ્ચાર હતો એક સભ્યએ ઊભા થઈ ને તેલની એક બોટલ પુરવઠા મંત્રીની ડેસ્ક પર પછાડી હતી. તે વખતે તેમને ત્રણ દિવસ માટે સસ્પેન્ડ પણ કરાયા હતા. આ પછી 24 ફેબ્રુઆરી 1999માં પ્રશ્નોત્તરી સમય દરમિયાન અભૂતપૂર્વ ધાંધલ ધમાલ થઈ હતી. વિપક્ષના કેટલાંક સભ્યોને સસ્પેન્ડ કરાયા હતા. વિરોધ પક્ષના નેતા તરીકે અમરસિંહ ચૌધરી હતા. અને મુખ્યમંત્રી કેશુભાઈ પટેલ વિધાનસભા ગૃહમાં હાજર હતા. તે સમયે કોંગ્રેસના સભ્યોને સસ્પેન્ડ કરવાના મુદ્દે કોંગ્રેસના ધારાસભ્યો વેલમાં ધસી આવ્યા હતા. કેટલાંક સભ્યો વિધાનસભાના સચિવ કાંતિભાઈ પંચાલના ટેબલ પર ચઢી ગયા હતા અને તેમનું માઈક તોડી નાંખ્યું હતું. વળી ઘડિયાળ પણ તોડી નાંખવામાં આવી હતી.. વિધાનસભામાં માઈક તોડી નાંખવાની આ પ્રથમ ઘટના બની હતી. 23 ફેબ્રુઆરી 2000માં પ્રશ્નોત્તરી સમય પૂરો થતાં જ વિરોધ પક્ષ કોંગ્રેસ દ્વારા ભારે ધાંધલ ધમાલ કરવામાં આવી હતી .કોંગ્રેસના ધારાસભ્યો આરએસસેસની ખાખી ચડ્ડી અને કાળી ટોપી પહેરીને આવ્યા હતા અને રાજ્યપાલ સુંદરસિંહ ભંડારી ઉપર ટોપી ફેંકી હતી. આ ઘટનામાં ધારાસભ્યોને એક અઠવાડિયા સુધી સસ્પેન્ડ કરવામાં આવ્યા હતા. 22 માર્ચ 2001ના રોજ વિરોધ પક્ષના નેતા અમરસિંહ ચૌધરીને સસ્પેન્ડ કરાતાં સભ્યો વેલમાં ધસી આવ્યા હતા. ધારાસભ્યો તેની પાટલીઓ ઉપર ચઢી ગયા હતા. અધ્યક્ષ ધીરૂભાઈ શાહ ઉપર ફાઈલો ફેંકી હતી. પુસ્તકો ફેંક્યા હતા. ઘણાં બધા માઈકો તોડી નંખાયા હતા. કોંગ્રેસના તમામ સભ્યોને સાર્જન્ટો દ્વારા બહાર હાંકી કાઢવામાં આવ્યા હતા. તેથી તમામ ધારાસભ્યો અધ્યક્ષની કચેરીમાં ધસી ગયા હતા અને ફર્નિચરની તોડફોડ કરી હતી. અધ્યક્ષ સાથે અસભ્ય વર્તન કર્યું હતું. અધ્યક્ષ ધીરૂભાઈ શાહ પર હુમલો કરવાનો પ્રયાસ કર્યો હતો. ગૃહ રાજ્ય મંત્રી હરેન પંડ્યાએ તમામને સમગ્ર સત્ર સુધી સસ્પેન્ડ કરવા દરખાસ્ત કરી હતી. અધ્યક્ષનું અપમાન થતાં ધીરૂભાઈ શાહ 30 માર્ચથી 72 કલાકના ઉપવાસ પર બેસી ગયા હતા. આ દિવસે એટલી ધમાલ થઈ હતી કે વિધાનસભાની કાર્યવાહી 9 વખત મુલતવી રાખવી પડી હતી. આ ઘટનાક્રમ વચ્ચે આશ્ચર્યની વાત એ છે કે, ત્યાર બાદ આવેલી નરેન્દ્ર મોદીની સરકારમા ક્યારેય માઈક ફેંકાયા ન હતા અને હવે વિજય રૂપાણીની સરકારને આ લાભ મળ્યો છે. નરેન્દ્ર મોદીના સમયમાં તો તેમના કદાચ નામનો પ્રભાવ કારણભૂત હશે.અધિકારીઓ પણ ચું કે ચા નહોતા કરતા. હવે રૂપાણી રાજમાં કોંગ્રેસના ધારાસભ્યોએ ચું કે ચા નહીં કરવાનું નક્કી કર્યું છે.એટલે કે તેઓ અસહકાર કરશે અને ગૃહમાં મૂંગા બેઠાં રહેશે.જો કોંગ્રેસ આ નીતિ ચાલુ રાખશે તો તો ભાજપને જલસા પડી જવાના.